Skape in donker gat gevindFoto verskaf deur die SAPD Oos-Kaap Altesaam 25 skape is uit ŉ donker gat gered danksy die vinnige optrede van polisiebeamptes in die Oos-Kaap. Tembinkosi Kinana, woordvoerder van die polisie, het gesê die skape is vroeg Saterdagoggend as gesteel aangemeld by die Avondale-polisie in Mount Fletcher. “Polisie-eenhede was besig om die gebied te patrolleer as deel van misdaadbekamping, toe hulle ingelig is oor ŉ trop skape wat ondergronds naby ŉ plaas versteek is.” Die beamptes het dadelik ondersoek ingestel en die 25 skape in ŉ donker gat gevind. “Daar is bevestig dat die skape aan die plaaslike boer behoort wat hulle vroeër as gesteel aangemeld het. Hy het die oggend wakker geword en net gesien sy skape is nie meer in sy erf nie en besef hulle is gesteel.” Die ondersoek duur voort na die persone verantwoordelik vir die veediefstal. Niemand is nog in hegtenis geneem in verband met die diefstal nie.